Mundi terminum appropinquantem jam certa signa manifestant. Idcirco in Dei omnipotentis nomine Atenulphus, considerans peccatorum meorum gravitudinem, et reminiscens bonitatem Dei dicentem: «Date ælemosinam et ecce omnia munda sunt vobis,» dono sacrosancte Dei ecclesie in honore beatissime Dei genitricis Marie fundate, in castello Bello Joco site, et canonicis ibidem Deo servientibus, pro animabus predecessorum meorum, scilicet patris mei Atteleni et matris mee Audisie et infantium et fratrum meorum, III curtilos de meo alodo: unum in villa que vocatur Tolonnus, qui debet unam eminam frumenti et duodecim denarios et unum sextarium cybarie; alium curtilum in villa de Stopis, qui debet medietatem vini de vineis que in illo curtilo sunt, et unam coxam vacce recipientem, et panem et vinum unde manducetur; tertium vero, qui vocatur Pratum Vincatium, qui est situs subtus villam Scole, et debet III panes grandes, duos triticeos et unum sigulatium, et unum sextarium vini et una[m] eminam cybarie. Hec igitur supra scripta dono prefate ecclesie et canonicis ibidem Deo servientibus, ut pro animabus predecessorum meorum fieret annua commemoratio XVII kal. septembris. Data per manum Duranni, XVI kal. septembris, regnante Phylippo rege Francorum. S. Attenulfi. S. Arnulfi.